**STEM Games u borbi protiv koronavirusa!**

Neprilike s kojima se suočavamo odrazile su se i na međunarodno studentsko natjecanje u znanju, sportu i esportu. Svjesna odgovornosti koju u ovim nepredvidivim okolnostima nosi cijela organizacija STEM Gamesa, već prošli mjesec donesena je odluka da se**STEM Games 2020 nažalost neće održati**.

– Sjajne organizacijske snage Gamesa neumorno su radile na ostvarivanju događaja za pamćenje još od kolovoza. Kao rezultat uloženog truda, Gamesi bi ove godine bili spremni podići vlastitu ljestvicu i suočiti se s novim izazovima današnjice!

Uz četiri arene STEM područja od ove godine uvedena je još jedna arena. U eSport Areni oko 40 timova odmjerilo bi svoje gejmerske vještine u jednoj od četiri videoigre (League of Legends, Pro Evolution Soccer, Counter Strike: Global Offensive i Hearthstone). Kao vrhunac natjecanja arena bi nakon 2 dana doživjela potpunu transformaciju i postavila bi se 2 stagea za završnice s velikim prostorom za publiku.

Osim iskazivanja taktike, fokusa i brzine u digitalnom okruženju, natjecatelji bi imali priliku pokazati te vještine i na terenu. Uz futsal, košarku, rukomet, odbojku, odbojku na pijesku, veslanje, trčanje i šah, stolni tenis dobio bi svog brata blizanca pa bi se natjecatelji mogli okušati i u tenisu! – poručuju organizatori.

Gamesi mogu biti ponosni na broj fakulteta koji bi se natjecao ove godine – prošlogodišnja brojka od 17 fakulteta narasla je na čak 23. Novi fakulteti koji su odlučili odmjeriti svoje snage su: Technische Universität Kaiserslautern (Odjel za elektrotehniku ​​i računalno inženjerstvo i Odjel za matematiku), Sveučilište Sjever – Sveučilišni centar Varaždin, Sveučilište u Dubrovniku, Sveučilište u Zagrebu (Hrvatska vojna akademija i Geodetski fakultet), SS. Sveučilište Ćirila i Metoda u Skopju (Fakultet elektrotehnike i informacijskih tehnologija) i Sveučilište u Ljubljani (Biotehnički fakultet).

– Unatoč otkazivanju natjecanja ove godine organizacija STEM Gamesa i dalje radi kako bi studentima, znanstvenicima i široj javnosti približila aktualne probleme današnjice. Jedna od glavnih tema naše svakodnevice ovih je dana upravo **borba s koronavirusom**, a širenje krivih informacija i neutemeljena panika u ovoj su situaciji neizbježni. – dodaju iz organizacije.

Kako bi spriječili takvo ponašanje, ističu organizatori, odlučili su se doći do kvalitetnih odgovora stručnjaka koji imaju iskustva i informacije iz prve ruke u razvoju situacije s [koronavirusom](https://studentski.hr/oznake/koronavirus?utm_source=portal&utm_medium=klik&utm_campaign=xclaim" \t "_blank) U raspravi su svoja iskustva, razmišljanja i komentare podijelila dva cijenjena znanstvenika koja se direktno suočavaju s nekim od problema vezanih uz pojavu koronavirusa: **Ivan Đikić**, ovogodišnji ambasador STEM Gamesa, i **Wolfgang Bock** u ulozi mentora matematičke arene.

– Neke od tematika kojih su se dotaknuli različiti su pristupi u borbi protiv pandemije, matematičko modeliranje širenja koronavirusa, uloga matematičara i epidemiologa u borbi s virusom, kako trenutne mjere utječu na smanjivanje širenja zaraze te utjecaj medija na društvo. Osim toga komentirali su i pitanja koja muče širu javnost kao što su utjecaj temperature na širenje zaraze, sezonska pojava koronavirusa, utjecaj navodnih lijekova protiv [koronavirusa](https://studentski.hr/oznake/koronavirus?utm_source=portal&utm_medium=klik&utm_campaign=xclaim" \t "_blank) te razvoj cjepiva.

Cijeli**intervju** možete pronaći na [**linku**](https://stemgames.hr/in-medias-res-wolfgang-bock-i-ivan-dikic/).